**Ministru kabineta noteikumu projekta „Grozījumi Ministru kabineta 2011.gada 17.maija noteikumos Nr.364 „Kārtība, kādā licencē un uzrauga komersantus, kuri sniedz darbiekārtošanas pakalpojumus kuģa apkalpes komplektēšanā”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekts precizē kārtību, kādā notiek komersanta, kas sniedz darbiekārtošanas pakalpojumus kuģa apkalpes komplektēšanā, licencēšana, izsniegtās speciālās atļaujas (licences) noteikumu izpildes uzraudzības kārtība, kā arī komersanta tiesības, pienākumus un atbildību atbilstoši praksē konstatētajām problēmām un Starptautiskās Darba konferences 2014.gada 11.jūnijā apstiprinātajiem grozījumiem 2006.gada Konvencijā par darbu jūrniecībā (MLC, 2006).  Tiesību akta projekts stāsies spēkā atbilstoši Oficiālo publikāciju un tiesiskās informācijas likuma 7.panta otrajai daļai. |

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Jūrlietu pārvaldes un jūras drošības likuma 24.panta piektā un sestā daļa.  2006.gada Konvencija par darbu jūrniecībā (turpmāk – MLC konvencija), ar grozījumiem.  Eiropas Parlamenta un Padomes 2008.gada 19.novembra Direktīva 2008/106/EK par jūrnieku minimālo sagatavotības līmeni (turpmāk – Direktīva 2008/106/EK).  Eiropas Parlamenta un Padomes 2012.gada 21.novembra Direktīva 2012/35/ES, ar ko groza Direktīvu 2008/106/EK par jūrnieku minimālo sagatavotības līmeni (turpmāk – Direktīva 2012/35/ES). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kārtību, kādā notiek komersanta, kas sniedz darbiekārtošanas pakalpojumus kuģa apkalpes komplektēšanā (turpmāk – komersants), licencēšana, izsniegtās licences noteikumu izpildes uzraudzības kārtība, kā arī komersanta tiesības, pienākumus un atbildību nosaka Ministru kabineta 2011.gada 17.maija noteikumi Nr.364 „Kārtība, kādā licencē un uzrauga komersantus, kuri sniedz darbiekārtošanas pakalpojumus kuģa apkalpes komplektēšanā” (turpmāk – Noteikumi Nr.364).  Ministru kabineta noteikumu projekts „Grozījumi Ministru kabineta 2011.gada 17.maija noteikumos Nr.364 „Kārtība, kādā licencē un uzrauga komersantus, kuri sniedz darbiekārtošanas pakalpojumus kuģa apkalpes komplektēšanā”” (turpmāk – Noteikumu projekts) ir izstrādāts, lai precizētu:  1) MLC konvencijas prasības atbilstoši Starptautiskās Darba konferences 2014.gada 11.jūnijā apstiprinātajiem grozījumiem MLC konvencijas kodeksā precizējot, ka komersantam, kas slēdz līgumu ar kuģa īpašnieku vai tā pārstāvi darbiekārtošanas jautājumos par jūrnieku iekārtošanu darbā uz kuģa, ir jāpārliecinās, ka attiecīgajam kuģa īpašniekam ir spēkā esoša MLC konvencijai, tai skaitā tās grozījumiem, atbilstoša finansiālā nodrošinājuma sistēma;  2) tiesību normas atbilstoši praksē konstatētajām problēmām;  3) speciālās atļaujas (licences) paraugu, tai skaitā ietverot arī tās tulkojumu angļu valodā.  **Būtiskākās izmaiņas:**  2017.gada 18.janvārī stājās spēkā Starptautiskās Darba konferences 2014.gada 11.jūnijā apstiprinātie grozījumi MLC konvencijas kodeksā. Lai nodrošinātu minēto grozījumu ieviešanu Latvijā, pēc apspriešanās ar kuģu īpašnieku un jūrnieku organizācijām Latvijā tika pieņemti grozījumi Jūras kodeksā, nosakot pienākumu kuģa īpašniekam kuģa īpašnieka civiltiesiskās atbildības apdrošināšanas līgumā ietvert apdrošināšanu pamestu jūrnieku repatriācijai, apdrošināšanu pret jebkuriem prasījumiem, kas ir saistīti ar jūrnieku nāvi vai ilglaicīgu invaliditāti, kas radusies darbavietā gūtā savainojuma, arodslimības vai darbavietā pieredzēta apdraudējuma dēļ, un minētās apdrošināšanas nosacījumus.  Latvijā joprojām ir aktuāls jautājums par MLC konvencijas A1.4.standarta 4.punkta c) (vi) apakšpunktā paredzētās prasības pilnvērtīgu ieviešanu, tas ir – par to, ka komersantam ir jānodrošina aizsardzības sistēma, ar apdrošināšanu vai citā līdzvērtīgā veidā, kas nodrošina finansiālo zaudējumu atlīdzināšanu, kas varētu rasties komersanta vai kuģa īpašnieka dēļ. Ņemot vērā MLC konvencijas grozījumus no 2017.gada 18.janvāra kuģu īpašniekiem ir jābūt obligātai apdrošināšanai vai citai aizsardzības sistēmai, kā atlīdzināt jūrniekam nodarītos zaudējumus jūrnieka pamešanas gadījumā vai citu līgumisko prasību (saistībā ar jūrnieka nāvi vai ilgstošu invaliditāti) gadījumā. Tādejādi var teikt, ka šobrīd visos gadījumos, kad jūrniekam tiek nodarīti finansiālie zaudējumi, viņam tiek nodrošināta iespēja saņemt atlīdzību no kuģa īpašnieka apdrošinātāja vai citas aizsardzības sistēmas ietvaros. Latvijā komersanti pārsvarā darbojas kā starpnieki ārzemju kuģu īpašnieku vārdā. Ņemot vērā minēto, Noteikumu projekts paredz, ka komersants, kas vēlas saņemt speciālo atļauju (licenci) iesniegumam pievieno arī dokumentāru apliecinājumu no kuģa īpašnieka vai tā pārstāvja darbiekārtošanas jautājumos, ka kuģa īpašniekam ir finansiālā nodrošinājuma sistēma atbilstoši MLC konvencijas A2.5. un A4.2. standartam, tai skaitā arī noteikts kā pienākums komersantam, kuram izsniegta speciālā atļauja (licence) pārliecināties, ka kuģa īpašniekam ir finansiālā nodrošinājuma sistēma, kā arī nodrošināt darbā iekārtotās personas darba līgumā noteikto saistību izpildi paredzot to finansiālo zaudējumu atlīdzināšanu, kas varētu rasties komersanta vai kuģa īpašnieka vainas dēļ (piemēram, apdrošināšanas līgumā vai līgumā par darbiekārtošanas pakalpojumu sniegšanu iekļaujot atbilstošus nosacījumus).  2016. gada 27. aprīlī tika pieņemta Eiropas Parlamenta un Padomes Regula (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti, ar ko atceļ Direktīvu 95/46/EK (Vispārīgā datu aizsardzības regula), kas tiks piemērota no 2018.gada 25.maija. Atbilstoši Vispārīgās datu regulas prasībām, turpmāk juridiskajām personām nebūs jāreģistrē personu datu apstrāde, savukārt datu aizsardzības speciālistiem tiks izveidota sertifikācijas sistēma un to piesaistīšana tiks nodrošināta atkarībā no apstrādājamo datu veida. Lai ieviestu skaidrību par to, kādā veidā Vispārīgā datu aizsardzības regula tiks piemērota, Tieslietu ministrija ir izstrādājusi Personu datu apstrādes likumprojektu, kas šobrīd ir saskaņošanas procesā. Ievērojot minēto, Noteikumu projekts precizē Noteikumus Nr.364 nosakot, ka komersants iesniedzot iesniegumu speciālās atļaujas (licences) saņemšanai apliecina, ka veic datu apstrādi atbilstoši normatīvajiem aktiem par personas datu aizsardzību, kā arī papildina Noteikumus Nr.364 ar komersanta pienākumu veikt datu apstrādi atbilstoši normatīvajiem aktiem par personas datu aizsardzību.  Noteikumu Nr.364 11.4.apakšpunkts nosaka, ka komersantam ir pienākums uzturēt darbiekārtoto personu datu bāzi, uzglabāt profesionālās kvalifikācijas, obligātās papildapmācības kursu apguves un veselības atbilstību apliecinošo dokumentu un darba līgumu kopijas, kā arī informāciju par personu darbu uz kuģiem un profesionālo kvalifikāciju apliecinošo dokumentu autentiskumu. Tā kā tiesiskais regulējums nenosaka konkrētu dokumentu uzglabāšanas termiņu, praksē komersanti glabā dokumentu kopijas ilgāk nekā nepieciešams vai arī pretēji, mazāk nekā nepieciešams, tai skaitā ir jāņem vērā arī Vispārīgās datu aizsardzības regulā paredzētais, ka, ja dati vairs nav nepieciešami saistībā ar nolūkiem, kādos tie ir vākti, tad tie ir dzēšami. Ņemot vērā minēto, Noteikumu projekts precizē Noteikumu Nr.364 11.4.apakšpunktu nosakot, ka komersants par katru personas darbiekārtošanas gadījumu pastāvīgi uzglabā darba līgumu kopijas un vismaz desmit gadus uzglabā profesionālās kvalifikācijas, obligātās papildapmācības kursu apguves, veselības atbilstību apliecinošo dokumentu kopijas, kā arī informāciju par personu darbu uz kuģiem un profesionālo kvalifikāciju apliecinošo dokumentu autentiskumu. Iekārtoto personu darba līgumu kopiju uzglabāšana ir nepieciešama, jo ir gadījumi, kad darba līguma oriģināli nav pieejami ne pie darba devēja, ne darba ņēmēja un darba līgumu kopija pie komersanta ir vienīgais veids kā pierādīt jūrnieka darba tiesiskās attiecības.  Atbilstoši praksē konstatētajām problēmām, Noteikumu projekts precizē atsevišķus un papildina ar jauniem Noteikumu Nr.364 11.punktā noteiktos komersanta, kuram izsniegta speciālā atļauja (licence), pienākumus. Piemēram, precizētas komersanta darbinieka, kurš nodarbojas ar darbiekārtošanas pakalpojumu administrēšanu prasības par nepieciešamo valsts valodas zināšanu līmeni, precizēts pienākums gada laikā iekārtot darbā uz MLC konvencijai pakļauta kuģa vismaz piecas personas, kas atbilstoši konsultācijām ar jūrniecības nevalstiskajām organizācijām (Latvijas Kuģu apkalpju komplektēšanas kompāniju asociāciju un Latvijas tirdzniecības flotes jūrnieku arodbiedrību) ir pamatots un norāda, ka komersants ir spējīgs nodrošināt darbiekārtošanas pakalpojumu sniegšanu, pienākums veikt darbības, lai iekārtotu darbā uz kuģa trešās valsts valstspiederīgo tikai gadījumā, ja nav iespējams iekārtot darbā uz kuģa Eiropas Ekonomikas zonas dalībvalsts valstspiederīgo, pienākums ievērot Jūrnieka reģistra norādījumus par nacionālo normatīvo aktu un Latvijai saistošo starptautisko normatīvo aktu prasību īstenošanu, kas saistīti ar darbu jūrniecības jomā, kā arī pienākums nodrošināt iespēju Jūrnieku reģistram veikt pilnvērtīgu komersanta pārbaudi tā darbības vietā uzraudzības funkciju veikšanai.  Atbilstoši grozījumiem Noteikumu Nr.364 6. un 7.punktā, kas precizē iesniegumam speciālās atļaujas (licences) saņemšanai pievienojamos dokumentus un informāciju, kas jāapliecina, kā arī Noteikumu Nr.364 11.punktā noteiktajos komersanta pienākumos, ar Noteikumu projektu tiek precizēti arī Noteikumu Nr.364 pielikumi – iesnieguma paraugs speciālās atļaujas (licences) saņemšanai, komersanta darbības uzsākšanas novērtējuma paraugs un komersanta darbības novērtējuma paraugs.  Noteikumu projekts paredz arī precizētu speciālās atļaujas (licences) paraugu un tās tulkojumu angļu valodā, kā arī nosaka pārejas periodu līdz 2018.gada 31.decembrim komersantiem nomainīt speciālās atļaujas (licences), kas izsniegtas līdz Noteikumu projekta spēkā stāšanās dienai.  Noteikumu projekts papildina Noteikumu Nr.364 11.16.apakšpunktu ar jaunu procedūru par kārtību, kādā komersants izvērtē un nodrošina slēdzamā darba līguma un tā nosacījumu atbilstību attiecīgo normatīvo aktu prasībām un darba koplīgumam, ja tāds ir, ņemot vērā, ka praksē ir pierādījies, ka minētā procedūra ir nepieciešama. Lai komersanti varētu sagatavoties un izstrādāt minēto procedūru, Noteikumu projekts paredz pārejas termiņu nosakot, ka minētais punkts stājas spēkā 2019.gada 1.janvārī.  Noteikumu Nr.364 16.punkts paredz noteiktus gadījumus, kad Jūrnieku reģistrs var anulēt komersanta speciālo atļauju (licenci). Speciālās atļaujas (licences) anulēšana ir ilgstošs process, tomēr praksē ir situācijas, kad komersanta darbībā konstatēta neatbilstība rada apdraudējumu darbā iekārtojamās vai iekārtotās personas likumīgajām interesēm un uzraudzības procesā ir nepieciešama tūlītējas darbības. Līdz ar to Noteikumu projekts papildināts ar 14.1 un 14.2 punktu, kas paredz Jūrnieku reģistram tiesības apturēt speciālo atļauju (licenci), ja komersanta darbības novērtējumā konstatēta neatbilstība, kuras dēļ komersants rada vai var radīt apdraudējumu darbā iekārtojamās vai iekārtotās personas likumīgajām interesēm, kā arī tiesībaizsardzības iestāde vai cita valsts, pašvaldību vai ārvalsts kompetentā institūcija, vai privātpersona, vai kuģa īpašnieks vai tā pārstāvji darbiekārtošanas jautājumos ir iesnieguši dokumentus par iespējamiem noziedzīgajiem nodarījumiem vai iespējamiem citu ar darbā iekārtošanu saistītu normatīvo aktu pārkāpumiem, kuru dēļ komersants rada vai var radīt apdraudējumu darbā iekārtojamās vai iekārtotās personas likumīgajām interesēm. Komersants nav tiesīgs sniegt darbiekārtošanas pakalpojumus, kamēr speciālās atļaujas (licences) darbība ir apturēta un drīkst veikt tikai tās darbības, kas nepieciešamas neatbilstības novēršanai, un darbības, kas nepieciešamas, lai neradītu apdraudējumu darbā iekārtotās personas likumīgajām interesēm. Pēc neatbilstības novēršanas Jūrnieku reģistrs pieņem lēmumu par speciālās atļaujas (licences) darbības atjaunošanu.  Noteikumu projekts precizē Noteikumu Nr.364 18.punktā noteiktās Jūrnieku reģistra tiesības anulējot speciālo atļauju (licenci) noteikt komersantam liegumu. Noteikumu projekts nosaka, ka lēmumā par speciālās atļaujas (licences) anulēšanu Jūrnieku reģistram ir tiesības noteikt komersantam un tā izpildinstitūcijas locekļa, pārraudzības institūcijas locekļa vai pārstāvēttiesīgā biedra pārstāvētam komersantam liegumu uz laiku līdz trim gadiem iesniegt dokumentus speciālās atļaujas (licences) saņemšanai vispārējā kārtībā. Praksē ir gadījumi, kad komersanta, kuram noteikts liegums speciālās atļaujas (licences) saņemšanai par nopietniem pārkāpumiem, izpildinstitūcijas locekļi, pārraudzības institūcijas locekļi vai pārstāvēttiesīgie biedri izveido jaunu komercsabiedrību un sniedz dokumentus jaunas speciālās atļaujas (licences) saņemšanai Jūrnieku reģistrā, lai turpinātu nodarboties ar darbiekārtošanas pakalpojumus sniegšanu. Līdz ar to, lai izvairītos no šādiem gadījumiem ir nepieciešami minētie grozījumi. Trīs gadu aizliegums speciālās atļaujas (licences) saņemšanai gadījumā, ja komersants neatbilst noteikumu prasībām, ir samērīgs atsevišķos gadījumos. Piemēram, ja Jūrnieku reģistrs konstatēs, ka komersants ir pieprasījis un saņēmis no jūrnieka atlīdzību par darbiekārtošanas pakalpojumusniegšanu, šis būs būtisks pārkāpums, lai noteiktu komersantam liegumu atkārtoti pretendēt uz specialo atļauju (licenci). Līdz ar to katrā konkrētā gadījumā Jūrnieku reģistrs,pieņemot lēmumu parlicences anulēšanu, izvērtēs pārkāpuma smagumu un samērīgumu ar lieguma noteikšanu.  Ņemot vērā praksē konstatēto, kā arī to, ka Noteikumu projektā noteikts, ka Jūrnieku reģistram ir tiesības apturēt speciālo atļauju (licenci), ar Noteikumu projektu papildināti 16.punktā noteiktie gadījumi, kad Jūrnieku reģistrs var anulēt komersanta speciālo atļauju (licenci). Šie gadījumi ir, ja komersants 18 mēnešu laikā pēc darbības uzsākšanas novērtējuma vai iepriekšējā darbības novērtējuma nav nodrošinājis Jūrnieku reģistram iespēju veikt pilnvērtīgu pārbaudi tā darbības vietā vai komersants ir pārkāpis 14.2 punkta prasības laikā, kamēr speciālās atļaujas (licences) darbība ir apturēta.  Ar Noteikumu Nr.364 11.2. un 11.4.apakšpunktu tika pārņemts Direktīvas 2008/106/EK 14.panta 1.punkta a) un c)apakšpunkts, taču atsauce uz Direktīvu 2008/106/EK Noteikumu Nr.364 spēkā esošajā redakcijā nav. Līdz ar to Noteikumu projekts paredz informatīvo atsauci uz Eiropas Savienības direktīvām papildinot ar atsauci uz Direktīvu 2008/106/EK.  2012.gada 21.novembrī tika pieņemta Direktīva 2012/35/ES. Direktīvas 2012/35/ES 1.panta 13.punkta a)apakšpunkts paredz Direktīvas 2008/106/EK 14.panta 1.punktam pievienot f)apakšpunktu, kas nosaka, ka jūrnieki, kuri pieņemti darbā uz kāda no kuģiem, ir pabeiguši atbilstīgus kvalifikācijas celšanas un aktualizācijas kursus, kā to prasa 1978.gada Starptautiskā konvencija par jūrnieku sagatavošanu un diplomēšanu, kā arī sardzes pildīšanu. Minētā prasība ir pārņemta ar Noteikumu Nr.364 11.2.apakšpunktu. Līdz ar to Noteikumu projekts paredz informatīvo atsauci uz Eiropas Savienības Direktīvu 2012/35/ES.  Noteikumu projekts arī precizē, ka komersants darbiekārtošanas pakalpojumus kuģa apkalpes komplektēšanā sniedz Latvijas Republikā, kā arī darbiekārtošanas pakalpojumu kvalitātes vadības sistēmas standarts LVS EN ISO 9001:2009 "Kvalitātes pārvaldības sistēmas. Prasības" tiek aizstāts ar darbiekārtošanas pakalpojumu kvalitātes vadības sistēmas standartu LVS EN ISO 9001:2017 "Kvalitātes pārvaldības sistēmas. Prasības". |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, VAS „Latvijas Jūras administrācija”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums ietekmē vai varētu ietekmēt:  1) komersantus, kas sniedz darbiekārtošanas pakalpojumus kuģa apkalpes komplektēšanā – 54;  2) Jūrnieku reģistrā sertificētus jūrniekus – aptuveni 12 738;  3) personas, kuras apgūst Satiksmes ministrijas sertificētas jūrniecības izglītības programmas uz 2017.gada 1.septembri –2112 personas apguva kuģu virsnieku, savukārt aptuveni 120 personas – ierindas jūrnieku izglītības programmas;  4) jūrnieku profesionālās sagatavošanas iestādes, kas īsteno Satiksmes ministrijas sertificētas jūrniecības izglītības un/vai mācību kursu programmas – 8;  5) Latvijas Kuģu reģistrā reģistrētu starptautiskā kuģošanā nodarbinātu kuģu (aptuveni 23) īpašniekus. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts precizē un papildina komersanta, kas vēlas saņemt speciālo atļauju (licenci) un komersanta, kuram izsniegta speciālā atļauja (licenci) pienākumus palielinot administratīvo slogu komersantam.  Noteikumu projekts paredz uzlabotu speciālās atļaujas (licences) paraugu ar tulkojumu angļu valodā, lai atvieglotu sadarbību ar ārvalstu kuģu īpašniekiem.  Noteikumu projekts novērš praksē konstatētās problēmas, tādējādi pilnveidojot Jūrnieku reģistra darbu un komersantu uzraudzības procesu. |
| 3. | Administratīvo izmaksu monetārs novērtējums | Administratīvās izmaksas gada laikā mērķgrupai nepārsniedz 2000 euro. |
| 4. | Cita informācija | Nav. |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | 1) Eiropas Parlamenta un Padomes 2008.gada 19.novembra Direktīva 2008/106/EK par jūrnieku minimālo sagatavotības līmeni;  2) Eiropas Parlamenta un Padomes 2012.gada 21.novembra Direktīva 2012/35/ES, ar ko groza Direktīvu 2008/106/EK par jūrnieku minimālo sagatavotības līmeni. |
| 2. | Citas starptautiskās saistības | Nav. |
| 3. | Cita informācija | Nav. |

|  |  |  |  |
| --- | --- | --- | --- |
| **1.tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2008.gada 19.novembra Direktīva 2008/106/EK par jūrnieku minimālo sagatavotības līmeni. Publicēta „Eiropas Savienības Oficiālajā Vēstnesī” L 323/33, 03.12.2008.  Eiropas Parlamenta un Padomes 2012.gada 21.novembra Direktīva 2012/35/ES, ar ko groza Direktīvu 2008/106/EK par jūrnieku minimālo sagatavotības līmeni. Publicēta „Eiropas Savienības Oficiālajā Vēstnesī” L 343/78, 14.12.2012. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, - sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, - norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2008/106/EK 14.panta 1.punkta a)apakšpunkts | Noteikumu Nr.364 11.2.apakšpunkts | Direktīvas normas pārņemtas pilnībā | Projekts stingrākas prasības neparedz |
| Direktīvas 2008/106/EK 14.panta 1.punkta c)apakšpunkts | Noteikumu Nr.364 11.4.apakšpunkts | Direktīvas normas pārņemtas pilnībā | Projekts stingrākas prasības neparedz |
| Direktīvas 2012/35/ES  1.panta 13.punkta a)apakšpunkts  ( f)apakšpunkts) | Noteikumu Nr.364 11.2.apakšpunkts | Direktīvas normas pārņemtas pilnībā | Projekts stingrākas prasības neparedz |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | Noteikumu projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Noteikumu projekts šo jomu neskar. | | |
| Cita informācija | Pārējās Direktīvas 2008/106/EK prasības ir pārņemtas ar:  1) Jūrlietu pārvaldes un jūras drošības likumu;  2) Jūras kodeksu;  3) Ministru kabineta 2005.gada 22.novembra noteikumiem Nr.895 „Jūrnieku sertificēšanas noteikumi”;  4) Ministru kabineta 2010.gada 21.decembra noteikumiem Nr.1164 „Ostas valsts kontroles kārtība””;  5) Ministru kabineta 2014.gada 3.jūnija noteikumiem Nr.273 „Noteikumi par jūrnieku veselības atbilstību darbam uz kuģa”;  6) Ministru kabineta 2015.gada 15.decembra noteikumiem Nr.710 „Jūrnieku profesionālās sagatavošanas programmu sertificēšanas, īstenošanas un uzraudzības noteikumi”.  Pārējās Direktīvas 2012/35/ES prasības ir pārņemtas ar:  1) 2013.gada 13.jūnija grozījumiem Jūrlietu pārvaldes un jūras drošības likumā (stājās spēkā 16.07.2013.);  2) 2014.gada 22.maija grozījumiem Jūras kodeksā (stājās spēkā 18.06.2014.)  3) 2013.gada 23.aprīļa Ministru kabineta noteikumiem Nr.223 „Grozījumi Ministru kabineta 2005.gada 22.novembra noteikumos Nr.895 „Jūrnieku sertificēšanas noteikumi””;  4) 2013.gada 22.oktobra Ministru kabineta noteikumiem Nr.1140 „Grozījumi Ministru kabineta 2010.gada 21.decembra noteikumos Nr.1164 „Ostas valsts kontroles kārtība””;  5) Ministru kabineta 2011.gada 17.maija noteikumiem Nr.364 „Kārtība, kādā licencē un uzrauga komersantus, kuri sniedz darbiekārtošanas pakalpojumus kuģa apkalpes komplektēšanā”;  6) Ministru kabineta 2016.gada 20.decembra noteikumiem Nr.811 „Jūrnieku ārstu atzīšanas noteikumi”;  7) Ministru kabineta 2014.gada 3.jūnija noteikumiem Nr.273 “Noteikumi par jūrnieku veselības atbilstību darbam uz kuģa”;  8) Ministru kabineta 2015.gada 15.decembra noteikumiem Nr.710 „Jūrnieku profesionālās sagatavošanas programmu sertificēšanas, īstenošanas un uzraudzības noteikumi”. | | |

|  |
| --- |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |
| Noteikumu projekts šo jomu neskar. |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” par projekta izstrādi ir informēti sabiedrības pārstāvji, 2018. gada 10. maijā ievietojot Paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē. |
| 2. | Sabiedrības līdzdalība projekta izstrādē | Atbilstoši Ministru kabineta 2009.gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tika dota iespēja rakstiski sniegt viedokli par noteikumu projektu tā izstrādes stadijā. |
| 3. | Sabiedrības līdzdalības rezultāti | Nav saņemti iebildumi vai priekšlikumi. |
| 4. | Cita informācija | Nav. |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Noteikumu projekta izpildi nodrošinās VAS „Latvijas Jūras administrācija” Jūrnieku reģistrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo cilvēkresursu ietvaros.  Saistībā ar Noteikumu projekta izpildi nebūs nepieciešams veidot jaunas institūcijas vai likvidēt, reorganizēt esošās. |
| 3. | Cita informācija | Nav. |

Satiksmes ministrs Uldis Augulis

Vīza:

valsts sekretārs Kaspars Ozoliņš

10.05.2018.

2952

S.Gerge-Lubeja, 67099402

[sendija.gerge@lja.lv](mailto:sendija.gerge@lja.lv)